Dommer blev kørt væk i ambulance fra Serie 3-kamp på Amager, efter han blev overfaldet af spillere og tilskuere

Det skulle have været en hyggelig fodboldsøndag i Sundby Idrætspark, da Fremad Amagers fjerdehold søndag tog imod fodboldspillerne fra Christiania-klubben CSC.

I stedet løb kampen helt af sporet, da adskillige Fremad Amager-spillere og deres tilskuere i frustration over et rødt kort gik korporligt til at angreb på kampens dommer, der blev udsat for slag og spark i en grad, så politiet måtte tilkaldes, mens dommeren blev afhentet i ambulance.

Det fortæller et vidne, der var til stede, men som ønsker at være anonym af frygt for sin sikkerhed. Ekstra Bladet er bekendt med vidnets identitet.

- Jeg vil ikke have mit navn frem, for der var mange trusler i luften, siger vidnet og fortæller om episoden:

- Første halvleg gik stille og roligt, men i anden halvleg får CSC et helt rimeligt straffespark. Så er der en Fremad-spiller, der taler sig til et rødt kort, og det får en udskiftningsspiller til at løbe ind på banen og slå dommeren i ansigtet, forklarer vidnet, der er rystet over den udvikling begivenhederne tog derfra.

Se også: Helt fodboldhold suspenderet i grotesk voldssag

- Spillerne fra CSC forsøger at gå imellem for at beskytte dommeren, men det er stort set hele holdet fra Fremad Amager og deres omkring 20 tilskuere, der vil hen til dommeren. Der er så mange, at det er umuligt at gå i mellem. Dommeren bliver overfaldet flere gange, og CSC-spillere, som forsøger at hjælpe ham, bliver også slået ned. Dommeren bliver jagtet og må flygte fra anlægget. Til sidst kommer politiet, og dommeren bliver hentet af en ambulance. Det var helt vildt, forklarer vidnet.

Ekstra Bladet har talt med dommeren, som bekræfter overfaldet, men ikke ønsker at udtale sig på nuværende tidspunkt

Hos Københavns Politi bekræfter man også, at der har været en voldsepisode.

- Det er korrekt, at vi rykkede ud til en episode i forbindelse med en kamp mellem Fremad Amager og CSC, men da vi endnu ikke har talt med forurettede, kan jeg ikke sige så meget, oplyser Jesper Cederholm til Ekstra Bladet.

Far overfaldt dommer: Vil ikke undskylde overfor dommer

Fremad Amager-holdet har før skabt problemer

Hos DBU København bekræfter formand Henrik Ravnild også episoden, og han oplyser videre, at det ikke er første gang, at der er problemer med det konkrete Fremad Amager-hold.

- Jeg kan bekræfte, at det ikke første gang, at holdet blev indberettet. Det skete også flere gange i sidste sæson, hvor holdet blev suspenderet. Jeg havde egentligt forventet, at de havde fået styr på det derude, men det er åbenbart ikke tilfældet, siger Ravnild, der forventer at Disciplinærudvalget vil gå ind i sagen.

Det har endnu ikke været muligt at få en kommentar fra Fremad Amager.

Var du til stede? Så du episoden og har du billeder eller video? Tip Ekstra Bladet - E-mail 1224@eb.dk SMS til 1224 Tlf: 33111313

Se også: TV: Vanvittige scener: Bayern-stjerne overfaldet på banen

Sønnen kaldte modstander spasser: Faderen overfaldt dommeren